Man wat karwag glo omry in hof‘n Skermskoot uit die video toon hoe die veiligheidswag voor die bakkie staan. (Video: Intelligence Bureau SA) Die man wat na bewering agter die stuur van die voertuig was wat verlede week bo-oor ŉ motorwag in die parkeerarea van ŉ winkelsentrum in Stellenbosch gery het, het Vrydag in die Stellenbosch-landdroshof verskyn. Johan Steyn (38) word aangekla van poging tot moord nadat hy volgens die staat op 30 April vir Mzwanele Velem by Die Boord-sentrum met sy bakkie gestamp en daarna oor hom gery het. Die ondersoekbeampte in die saak het versoek dat Steyn R10 000 borgtog moet betaal, maar die landdros het borgtog van R2 000 aan Steyn toegestaan. Die feit dat hy hom vandeesweek aan die polisie oorgegee het, het in sy guns getel. Maroela Media het vroeër berig ŉ video van die voorval het vroeër die week opslae op sosiale media gemaak. Dit wys hoe ŉ wit Corsa-bakkie die parkeerarea binnekom en in ŉ parkeerplek intrek. Die beeldmateriaal spring dan na waar die voertuig ŉ ruk later uit dié parkeerarea trek. Die veiligheidswag probeer die verkeer reguleer en staan effens voor die bakkie. Die bakkie ry dan oomblikke later oor die veiligheidswag wat vermoedelik nie uit die pad wou beweeg nie. Die saak is tot 27 Junie uitgestel vir verdere ondersoek.